text: Nyvalgte borgmestre trækker i arbejdstøjet
  02 januar 2018 kl. 06.19
  De nyvalgte borgmestre i Hedensted, Fanø, Esbjerg og Vejle Kommuner trækker tirsdag i arbejdstøjet og sætter sig i borgmesterstolen. Vejles Jens Ejner Christensen har dog kunnet øve sig i de seneste 9 måneder.
  
  Socialdemokraten Kasper Glyngø i Hedensted, Alternativets Sofie Valbjørn på Fanø og Venstres Jesper Frost Rasmusen i Esbjerg er de helt spritnye borgmestre, mens Venstres Jens Ejner Christensen i Vejle har øvet sig på den nye værdighed siden 1. marts sidste år, da Arne Sigtenbjerggaard overlod ham borgmesterkæden i utide. 
  Kasper Glyngø i Hedensted og Sofie Valbjørn på Fanø blev overraskende for mange valgt som deres kommuners nye frontfigur, mens Jesper Frost Rasmussen på valgnatten sikrede sig et flertal bag sig og i dag kan rykke ind på Esbjerg Rådhus som Johnny Søtrups afløser.
  
  